जगतमाया गाई फर्म सञ्चालक पोख्रेल भन्छन्,’केही गर्न चाह्यो र मन लगाएर गर्योर भने धेरथोर कमाइ भइहाल्छ तर हातमा माटो लाग्ला कि, लुगामा मैलो लाग्ला कि भनेर बस्ने हाम्रो परिपाटी बसेको छ।’ गाईलाई खुवाउन दाना, ढुटो, चोकर खरिद गर्ने र घाँसको लागि वरिपरि ३० रोपनी जग्गामा परम्परागत र विकासे घाँस लगाएको पोख्रेलले बताए। बिहान ५ बज्दा–नबज्दै सुरु हुने गोठको धन्दा राति १० बजेसम्म पनि सकिदैन। झट्ट अरुले हेर्दा गोठाले जिन्दगी बिताएको सोच्ने प्रवृत्ति समाजमा रहेको भए पनि आफूले केवल कमाइका लागि भन्दा पनि स्वदेशमै बसेर पनि परिवार र देशका लागि केही गर्न सकिन्छ भन्ने सोचले गाईपालन सुरु गरेको उनी बताउँछन्। फर्मबाट परिवारका ४ र ज्यालादारीमा २ गरी ६ जनाले राम्रै रोजगारी पाएका छन्।
